**Brev fra borgmester Johannes Junius til hans datter Veronica, 24. juli 1628**

Byen Bamberg i Bayern, Tyskland, blev hjemsted for mange hekseforfølgelser. En af de mange dømte var borgmester Johannes Junius, hvis hustru også var blevet brændt på bålet. Mens han endnu sad i fængslet, lykkedes det ham at smugle et brev ud til sin datter Veronica. Johannes Junius blev brændt på bålet i august 1628.

24. juli 1628.

Min højt elskede datter Veronica, du ønskes godnat hundrede tusinde gange. Uskyldig er jeg kommet ind i fængslet, uskyldig må jeg dø. For den, der er kommet ind i hekse-fængslet, må sige, at han er en heks, ellers bliver han torteret, indtil han finder på noget. Gud nåde ham. Jeg vil fortælle dig, hvordan det er gået mig. Da jeg første gang blev torteret, var min svoger dr. Braun, dr. Kötzendörffer og to fremmede doktorer til stede. Så spørger dr. Braun mig: "Slægtning, hvordan kan det være, at du er her?" Jeg svarede: "På grund af løgn og ulykke." "Hvad siger du," siger han skarpt, "du er en heks. Vil du tilstå det frivilligt? Hvis ikke, henter vi vidner og skarpretteren til dig." Jeg sagde: "Jeg er ikke en heks, min samvittighed er ren i denne sag. Om der så er tusinde vidner, er jeg ikke bange, men jeg vil med glæde høre dem."

Nu blev kanslerens søn hentet, han sagde, at han havde set mig … Derefter Höppfens Ellse. Hun havde set mig danse på Hauptsmoor … Jeg sagde: "Jeg har aldrig forsvoret Gud og vil aldrig gøre det. Må Gud allenådigst afholde mig derfra. Jeg vil hellere stå igennem, hvad jeg udsættes for." Og så kom også, Gud i Himlen, hav barmhjertighed, bøddelen og gav mig tommeskruer på begge hænder, så blodet sprøjtede fra neglene og jeg i fire uger ikke kunne bruge mine hænder, som du kan se af min håndskrift …

Derefter trak de tøjet af mig, bandt mine hænder på ryggen og trak mig op at hænge. Da troede jeg, at Himlen og Jorden ville gå under. Otte gange trak de mig op og lod mig falde, så jeg led forfærdelige smerter …

Dette skete fredag den 30. juni, og med Guds hjælp måtte jeg udholde torturen … Da bøddelen til sidst førte mig tilbage til cellen, sagde han til mig: "Herre, jeg beder Dem, for Guds skyld, tilstå noget, hvad enten det er sandt eller ej. Opfind noget, for De kan ikke udholde den tortur, De vil blive underkastet, ikke om De så var hertug, men den ene tortur vil følge den anden, indtil De tilstår, at De er en heks. Og ikke før vil De lade Dem være, det kan man se af alle retssagerne, for den ene ligner den anden." …

Da jeg var i så ynkelig forfatning, bad jeg om at få en dag at tænke i og en præst. Præsten blev mig nægtet, men tiden til overvejelse blev mig tilladt. Se nu, mit kære barn, i hvilken fare jeg svævede og stadig svæver. Jeg må sige, at jeg er en heks, selv om jeg ikke er det, må nu fornægte Gud, selv om jeg aldrig har gjort det før. Dag og nat var jeg dybt bekymret, men til sidst fik jeg en ny idé. Jeg ville ikke være bekymret, men ville selv finde på noget og sige det, selv om jeg ikke havde fået en præst, som jeg kunne spørge til råds. Det var sikkert bedre, at jeg blot sagde noget med mund og ord, selv om jeg virkelig ikke havde gjort det; og bagefter kunne jeg skrifte det til præsten og lade dem, som tvang mig til det, svare for det … Og så fremførte jeg mine tilståelser som følger, men det hele var løgn …

*(Junius tilstod, at mens han en dag i 1624 sad i sine egne tanker i sin frugthave, var en kvinde kommet og havde forført ham. Dernæst havde hun skiftet skikkelse til en ged. Hun var hans subbucus, dvs en kvindelig dæmon, der tvang ham til lejlighedsvis at have samleje med sig, og hun tog ham med til sabbat. Med trusler om mere tortur tvang man ham nu til at opgive navnene på folk, han skulle have set ved sabbatten. For at tilfredsstille dem opgav han en række tilfældige navne).*

Dernæst skulle jeg tilstå, hvilke forbrydelser jeg havde begået. Jeg sagde intet …"Hejs kæltringen op!" Derfor sagde jeg, at jeg skulle have dræbt mine børn, men i stedet havde dræbt en hest. Det hjalp ikke. Jeg havde også taget en hellig oblat og havde begravet den. Da jeg sagde dette, lod de mig være i fred.

Nu, mit kære barn, har du læst om alle mine gerninger og tilståelser, for hvilke jeg må dø. Og det er alt sammen pure opspind og løgn, Gud hjælpe mig. Jeg blev tvunget til at tilstå det af angst for mere tortur, end jeg allerede havde været igennem. For de ophører ikke med torturen, førend man tilstår noget; ligegyldig hvor from man er, må man være en heks. Ingen undslipper, om han så er en hertug …

Kære barn, gem dette brev godt, så folk ikke finder det, ellers bliver jeg frygtelig torteret og fangevogterne halshugget. Så strengt forbudt er det … Kære barn, betal denne mand en daler … Det har taget mig flere dage at skrive det, begge mine hænder er lemlæstede. Jeg er i en sørgelig forfatning …

God nat, for din fader Johannes Junius får du aldrig mere at se.

**Gruppearbejde: kildeanalyse**

Gå sammen i 2-3 mandsgrupper og besvar nedenstående kildeanalytiske spørgsmål. I har

* Hvad handler kilden om?
* Hvad er Junius anklaget for, og hvilke beviser er der?
* Hvorfor udsættes Junius for tortur, og hvad kommer der ud af det?
* Junius ender med at tilstå noget, som han ikke har gjort, derudover angiver han tilfældige personer i byen. Hvilken effekt kunne det potentielt få i forhold til at cementere frygten for hekse i datiden?